## Cultura destina més de 400.000 euros en 2025 per a la rehabilitació del santuari de Sant Joan de Penyagolosa

*** L’objectiu és continuar amb la restauració d’este conjunt arquitectònic protegit com a BIC i monument historicoartístic
* Fins ara, la Generalitat ha destinat prop de dos milions d’euros a esta actuació**

La Conselleria d’Educació, Cultura, Universitats i Ocupació ha publicat en el *Diari Oficial de la Generalitat Valenciana* ([DOGV](https://dogv.gva.es/es/resultat-dogv?signatura=2025/46122)) el conveni subscrit amb el Bisbat de Segorbe-Castelló pel qual es destina enguany una subvenció nominativa de 408.769,53 euros per a continuar col·laborant en el finançament dels treballs de recuperació i rehabilitació del santuari de Sant Joan de Penyagolosa.

Esta quantitat suposa el 50 % dels gastos produïts entre l’1 de desembre de 2025 i el 30 de novembre de 2025, que ascendixen a 770.636,49 euros destinats a prosseguir amb les obres de rehabilitació dels edificis d’este conjunt històric amb l’objectiu final d’estes actuacions, que és fer valdre el conjunt monumental i crear una zona d’alberg, que puga donar servicis a les visites al santuari.

La Generalitat va subscriure en juny de 2021 un acord amb el Bisbat de Segorbe-Castelló amb la finalitat de dur a terme les actuacions necessàries per a la restauració d’este conjunt arquitectònic protegit com a BIC i monument historicoartístic, situat en el terme castellonenc de Vistabella del Maestrat.

Es tracta d’una actuació que dona valor als diferents usos d’este bé patrimonial, la qual cosa comprén la realització d’actes de culte, activitats turístiques i culturals, l’ús de l’hostaleria i la dinamització del conjunt històric i el seu entorn natural.

Per a fer-ho, s’arreplega el compromís de la Generalitat i la Diputació de finançar entre les dos el 50 % del cost d’estes obres per a la seua rehabilitació i conservació, que ascendix a 4,5 milions d’euros.

Segons conté la seua redacció inicial, el conveni tenia una vigència màxima de tres anys, fins al 31 de desembre de 2023, amb possibilitat d’una única pròrroga, sense que poguera superar el 31 de desembre de 2024. No obstant això, la complexitat tècnica de les obres i l’interés públic justifiquen la necessitat d’estendre un any més la vigència de l’acord, fins al 31 de desembre de 2025.

Cal destacar que, fruit d’este acord marc, fins ara, la Conselleria ha aportat a esta actuació 1.973.000 euros entre 2022 i 2024.

**Sant Joan de Penyagolosa**

El santuari de Sant Joan de Penyagolosa, d’origen gòtic, és un conjunt arquitectònic enclavat en el Parc Natural del Penyagolosa, propietat de la Diòcesi de Segorbe-Castelló, que està declarat bé d’interés cultural i monument historicoartístic, i suposa un valuosíssim element del patrimoni històric i cultural de les comarques de Castelló.

Està format per un conjunt d’edificacions que té el seu origen a la fi del segle XIV, encara que el seu nucli principal data del segle XVI, mentres que l’església va ser edificada en el segle XVIII.

A més del seu valor arquitectònic i artístic, cada any acull una de les manifestacions culturals i religioses més singulars de la Comunitat Valenciana, com ho són el conjunt de peregrinacions des dels municipis de les Useres, Culla, Xodos, Vistabella del Maestrat i Puertomingalvo, la qual cosa li conferix un especial valor.

Fecha: 22/11/2025